KOMISIJOS SPRENDIMAS
2006 m. rugpjūčio 4 d.
nustatantis orientacinį įsipareigojimų asignavimų, skirtų konvergencijos tikslui 2007-2013 m. laikotarpiu, paskirstymą pagal valstybes nares
(pranešta dokumentu Nr. C(2006) 3474)
(2006/594/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2006 m. liepos 11 d. Tarybos reglamentą (EB) Nr. 1083/2006, nustatantį bendrąsias Europos regioninės plėtros fondo, Europos socialinio fondo ir Sanglaudos fondo nuostatas bei panaikinantį Reglamentą (EB) Nr. 1260/1999 (1), ypač į jo 18 straipsnio 2 dalį,
kadangi:
(1)
Pagal Reglamento (EB) Nr. 1083/2006 3 straipsnio 2 dalies a punktą konvergencijos tikslu siekiama paspartinti mažiausiai išsivysčiusių valstybių narių ir regionų konvergenciją.
(2)
Pagal Reglamento (EB) Nr. 1083/2006 4 straipsnio 1 dalies a punktą Europos regioninės plėtros fondas, Europos socialinis fondas ir Sanglaudos fondas (toliau - Fondai) prisideda prie to reglamento 3 straipsnio 2 dalies a punkte nurodytų tikslų įgyvendinimo.
(3)
Pagal Reglamento (EB) Nr. 1083/2006 18 straipsnio 1 dalies trečią pastraipą įsipareigojimams skirtos Fondų lėšos paskirstomos taip, kad didžiausios sumos tektų konvergencijos tikslo regionams.
(4)
Pagal Reglamento (EB) Nr. 1083/2006 19 straipsnį 81,54 % Fondų lėšų, skirtų 2007-2013 m. laikotarpio įsipareigojimams, skiriama konvergencijos tikslui, įskaitant 4,99 % laikinajai išimtinei paramai, nurodytai 8 straipsnio 1 dalyje, 23,22 % - 5 straipsnio 2 dalyje nurodytam finansavimui ir 1,29 % - to reglamento 8 straipsnio 3 dalyje nurodytai laikinajai išimtinei paramai.
(5)
Konvergencijos tikslui skirtas lėšas būtina preliminariai paskirstyti pagal valstybes nares. Pagal Reglamento (EB) Nr. 1083/2006 18 straipsnį 2 dalį tai turėtų būti padaryta remiantis Reglamento (EB) Nr. 1083/2006 II priede nustatytais kriterijais ir metodais.
(6)
Reglamento (EB) Nr. 1083/2006 II priedo pirmoje ir antroje dalyse nustatytas metodas, kaip paskirstyti turimas lėšas regionams, atitinkantiems reikalavimus paramai pagal konvergencijos tikslą gauti ir valstybėms narėms, atitinkančioms reikalavimus Sanglaudos fondo paramai gauti.
(7)
Reglamento (EB) Nr. 1083/2006 II priedo 6 dalies a ir c punktuose nustatytas metodas, kaip paskirstyti asignavimus laikinajai paramai, nurodytai to reglamento 8 straipsnio 1 ir 3 dalyse.
(8)
Reglamento (EB) Nr. 1083/2006 II priedo 7 dalyje nustatyta didžiausia kiekvienai valstybei narei iš Fondų pervedama suma.
(9)
Reglamento (EB) Nr. 1083/2006 II priedo 12-31 dalyse nustatytos sumos, susijusios su tam tikrais konkrečiais atvejais 2007-2013 m. laikotarpiu.
(10)
Pagal Reglamento (EB) Nr. 1083/2006 24 straipsnį 0,25 % Fondų lėšų, skirtų 2007-2013 m. laikotarpio įsipareigojimams, skiriama techninei pagalbai Komisijos iniciatyva finansuoti; todėl techninei pagalbai skirtos sumos neturėtų būti įtrauktos į orientacinį paskirstymą pagal valstybes nares,
PRIĖMĖ ŠĮ SPRENDIMĄ:
1 straipsnis
Orientacinės įsipareigojimų asignavimų pagal valstybę narę sumos regionams, atitinkantiems reikalavimus struktūrinių fondų paramai gauti pagal konvergencijos tikslą, kaip nurodyta Reglamento (EB) Nr. 1083/2006 5 straipsnio 1 dalyje, įskaitant papildomas sumas, nustatytas to reglamento II priede, yra tokios, kaip nustatyta I priedo 1 lentelėje.
Metinis įsipareigojimų asignavimų paskirstymas pagal valstybes nares, nurodytas pirmesnėje dalyje, yra toks, kaip nustatyta I priedo 2 lentelėje.
2 straipsnis
Orientacinės įsipareigojimų asignavimų pagal valstybę narę sumos, skirtos laikinajai išimtinei struktūrinių fondų paramai gauti pagal konvergencijos tikslą, kaip nurodyta Reglamento (EB) Nr. 1083/2006 8 straipsnio 1 dalyje, įskaitant papildomas sumas, nustatytas to reglamento II priede, yra tokios, kaip nustatyta II priedo 1 lentelėje.
Metinis įsipareigojimų asignavimų paskirstymas pagal valstybę narę, nurodytas pirmesnėje dalyje, yra toks, kaip nustatyta II priedo 2 lentelėje.
3 straipsnis
Orientacinės įsipareigojimų asignavimų pagal valstybes nares sumos valstybėms narėms, atitinkančioms reikalavimus Sanglaudos fondo paramai gauti pagal konvergencijos tikslą, kaip nurodyta Reglamento (EB) Nr. 1083/2006 5 straipsnio 2 dalyje, yra tokios, kaip nustatyta III priedo 1 lentelėje.
Metinis įsipareigojimų asignavimų paskirstymas pagal valstybę narę, nurodytas pirmesnėje dalyje, yra toks, kaip nustatyta III priedo 2 lentelėje.
4 straipsnis
Orientacinės įsipareigojimų asignavimų pagal valstybę narę sumos valstybėms narėms, atitinkančioms reikalavimus Sanglaudos fondo laikinajai išimtinei paramai gauti pagal konvergencijos tikslą, kaip nurodyta Reglamento (EB) Nr. 1083/2006 8 straipsnio 3 dalyje, yra tokios, kaip nustatyta IV priedo 1 lentelėje.
Metinis įsipareigojimų asignavimų paskirstymas pagal valstybę narę, nurodytas pirmesnėje dalyje, yra toks, kaip nustatyta IV priedo 2 lentelėje.
5 straipsnis
Šis sprendimas skirtas valstybėms narėms.
Priimta Briuselyje, 2006 m. rugpjūčio 4 d.